Dengue-Murshidabad | মুর্শিদাবাদ মেডিক্যালে ডেঙ্গি আক্রান্ত আরও ৭ জন ভর্তি

বহরমপুর: ডেঙ্গি আক্রান্ত হয়ে মুর্শিদাবাদ মেডিক্যাল কলেজ হাসপাতালে ভর্তি হলেন ৭ জন। একইসঙ্গে জেলার বিভিন্ন মহকুমা হাসপাতালে সপ্তাহে দুই একজন করে ডেঙ্গি আক্রান্ত রোগী ভর্তি হচ্ছেন। জেলার লালগোলা ও ভগবানগোলায় ডেঙ্গি আক্রান্তর সংখ্যা বেশি।

বর্ষা হতেই বেড়েছে মশার উপদ্রব। তবে মুর্শিদাবাদে সেরকম ভাবে এখনও বৃষ্টিপাত হয়নি। তবুও মশার উপদ্রব কমছে না। সেই সঙ্গে ডেঙ্গির প্রাদুর্ভাব ঘটতে শুরু করেছে মুর্শিদাবাদে। বিশেষ করে নওদা ব্লকে এখনও পর্যন্ত ২৫ জন ডেঙ্গিতে আক্রান্ত হয়েছেন। তাঁদের মধ্যে তিনজনের চিকিৎসা চলছে বাড়িতেই। তাঁরা অধিকাংশই ভিন রাজ্য থেকে এসেছেন বলে জানা গিয়েছে।

আরও পড়ুন: Sealdah-Bangaon Train | শিয়ালদহ-বনগাঁয় সিগন্যাল বিভ্রাটে বন্ধ ট্রেন, দুর্ভোগে রেলযাত্রীরা

অন্যদিকে মুর্শিদাবাদ মেডিক্যাল কলেজ হাসপাতালে সাতজন ডেঙ্গি আক্রান্ত ভর্তি রয়েছেন। তাঁরাও ভিন রাজ্য থেকে, কেউ বা এ রাজ্যের বিভিন্ন জায়গায় ঘুরে জ্বর নিয়ে বাড়িতে এসেছেন বলে জানা গিয়েছে। জেলা স্বাস্থ্য দফতর সূত্রে খবর, জেলার পাঁচটি মহকুমা হাসপাতালে এবং ব্লক হাসপাতালগুলিতে প্রতিদিন দুই -একজন করে ডেঙ্গি আক্রান্ত হয়ে ভর্তি হচ্ছেন।

গত জানুয়ারি মাস থেকে চলতি মাসের শেষ পর্যন্ত ৩৫৯ জন ডেঙ্গিতে আক্রান্ত হয়েছেন। জেলার  লালগোলা এবং ভগবানগোলা ব্লকে ডেঙ্গি আক্রান্তের সংখ্যা তুলনামূলকভাবে বেশি। ভিন রাজ্য থেকে জ্বর নিয়ে বাড়ি ফিরে রক্ত পরীক্ষা করতেই ডেঙ্গি ধরা পড়ছে অনেকের। তবে এখনও পর্যন্ত কোনও মৃত্যুর খবর নেই।

এদিকে, জেলা স্বাস্থ্য দফতর সূত্রে জানা গিয়েছে, ভগবানগোলা ১  ব্লকে এখনও পর্যন্ত ৪৮ জন এবং লালগোলা ব্লকে ৪৬ জন ডেঙ্গি আক্রান্ত হয়েছেন। এছাড়া নওদা ব্লকে ২৫ জন, বেলডাঙার দুটি ব্লকে মোট ৪৫ জন, হরিহরপাড়া ব্লকে ২৩ জন, বহরমপুর ব্লকে ১৮ জন এবং বহরমপুর পুরসভা এলাকায় ১৮ জন ডেঙ্গি আক্রান্ত হয়েছেন। এছাড়াও ভরতপুর, কান্দি, বড়য়াঁ, জিয়াগঞ্জ এবং ডোমকলে ৯-১৪ জন ডেঙ্গু আক্রান্ত হয়েছেন গত কয়েক মাসে। তুলনামূলকভাবে জঙ্গিপুর মহকুমার বিভিন্ন ব্লকে ডেঙ্গু আক্রান্তের সংখ্যা অনেক কমেছে বলে স্বাস্থ্য দফতর সূত্রে জানা গিয়েছে।